Митьо Ганев
Митьо Ганев Орманов е български революционер с анархо-комунистически уклон.

Биография 
Митьо Ганев е роден през 1900 г. в село Горски извор, Хасковско. Израства в мизерия от сиромашия.

Създава чета, която обира преминаващите из планините около Хасково местни богаташи (1921). Ограбените средства четниците не използват само за лична облага, а и за подпомагане на бедни и малоимотни селяни. Заради тази си дейност е смятан от властите за разбойник, а местни жители в Хасковско го считат за народен закрилник. В следващите години предприема редица акции в региона, както и в доста отдалечени от Хасковско места. Участва в няколко нападения над гръцки заселници в Западна Тракия, след което се завръща в родния си край.

През 1924 г. заедно с другарите си от четата се присъединява към Хасковската окръжна политическа чета „Христо Ботев“ организирана от БКП, където му е поверено мястото на заместник-командир. След атентата в църквата „Света Неделя“ (1925) четата се разделя и отделни групи преминават в Турция, Гърция и Югославия.

Групата на Митьо Ганев остава в България и от района на Ямболско се завръща към родните си села в Хасковско. 

На 22 юни 1925 г. тази част от политическа чета „Христо Ботев“, начело с Митьо Ганев, води тежко сражение с правителствени части и е напълно разбита, като всички четници са убити. След показна гавра - главите на осемте четници и войводата Митьо Ганев са отрязани, набучени на щикове и понесени победоносно към град Хасково, като ценни бойни трофеи, съпроводени от военен оркестър - телата на всички са погребани в общ гроб.

От своите съмишленици и местното население Митьо Ганев често е наричан Последният войвода. През 1968 г. образът му е пресъздаден в едноименен игрален филм на режисьора Никола Вълчев по драматична пиеса на Димитър Инкьов „Легенда за Айданларската гора“.

Вижте също 
 Последният войвода

Бележки 

 Христов, Ф., Хасковската окръжна политическа чета „Христо Ботев“, Издателство на БЗНС, С., 1989
 Николова В., Куманов М., Кратък исторически справочник т. III България, С., 1983, с. 168

Български комунисти до 1944 година
Български анархисти
Хора от област Хасково
Жертви на Априлските събития в България (1925)
Прототипи на литературни герои